Nene aan SA: ‘Ek is jammer oor Gupta-vergaderings’Nhlanhla Nene. Foto: Itumeleng English/ANA Nhanhla Nene, minister van finansies, het Vrydag om verskoning gevra omdat hy nie vroeg en volledig alle besonderhede van sy vergaderings met die omstrede Gupta‑familie bekend gemaak het nie. Nene het gesê hy het besef dat sy besoeke aan hul Saxonworld-herehuis en hul huis in Midrand ŉ skadu oor sy gedrag as ŉ openbare amptenaar kan gooi. “Ek is uiters jammer oor hierdie tydelike dwalings en ek smeek om julle vergifnis,” het hy in ŉ verklaring gesê. “Die oomblik toe ek bewus geword het van die omstredenheid rakende die gesin se saketransaksies moes ek, onderhewig aan ŉ geldige rede, met die Guptas ontmoet het by my kantoor en soos dit gebruiklik is saam met ŉ amptenaar van die departement of die nasionale tesourie.” Nene het vroeër die week tydens sy getuienis by die verhore na staatskaping gesê hy is afgedank deur voormalige pres. Jacob Zuma omdat hy geweier het om die Guptas se opdragte uit te voer. Nene het Woensdag aantygings deur die EFF ontken dat hy toegang tot die OBK vir die Guptas gefasiliteer het terwyl hy adjunkminister van finansies was. Nene het Vrydag gesê sy besoeke aan die Guptas het tussen 2010 en 2014 plaasgevind toe hy onderskeidelik adjunkminister van finansies en minister van finansies was. “Dit was verkeerd dat ek die Guptas by hul huis en nie in my kantoor of ten minste in ŉ openbare omgewing ontmoet het nie.” Hy het wel bygevoeg dit is sy plig as openbare amptenaar om mede‑Suid-Arikaners en belanghebbendes te ontmoet, soms vir etes, as hulle dit versoek, maar dat dit verkeerd was om dit by hul wonings te doen. “In ruil vir die vertroue wat julle in my geplaas het, is ek dit aan julle verskuldig dat my gedrag as ŉ openbare amptenaar bo verdenking moet wees. Maar ek is ook ŉ mens en ek maak ook foute, insluitend dié van swak oordeel.” Nene het in sy verklaring bygevoeg dat hy bly is die kommissie ondersoek die aantygings wat onlangs teen hom en sy gesin gemaak is. “Ek sou enigiemand aanmoedig om bewyse wat hulle het aan die kommissie te oorhandig.”